

**Referat LOM den 15.03 fra kl. 10.00-12.00**

**Forvaltning:** Social- og arbejdsmarked

**Møde vedr.:** LOM i Center for Psykiatri og Socialt Udsatte

**Mødested:** Den store mødesal på Hjørnestenen

**Mødedato:** 15.03.2023

**Sendes til:** LOM i Center for Psykiatri og Socialt Udsatte

1. **Godkendelse af dagsorden.** Godkendt.
2. **Godkendelse af referat.** Godkendt.
3. **Orientering fra Sektor/Hovedmed (orientering – 10 min.).** Lars Thomsen orienterede fra Hovedmed, at der har været drøftet APV. Trine Juel orienterede fra Sektormed, at man havde en drøftelse om fremskudt rådgivning. Der er et ønske om at evaluere hele støttemodellen og kigge på, hvordan den har udviklet sig i de forskellige centre. Enten så bliver evalueringen lagt sammen med evalueringen af kvalitetsstandarderne, eller også bliver det hver for sig.
4. Tine Horn orienterede om, at der har været en temadag om den kommende 10-års plan for socialområdet og sporene for denne plan. Planen er blevet døbt Fingerplanen.
5. **Orientering om fagplan (herefter strategi- og aftaleplan) v. Tine Horn (5. min.).** Tine Horn oplyser, at høringsfasen for strategi- og aftaleplanen nu er færdig, og planen skal sendes i trykken. Herefter kommer implementeringsfasen, hvor medarbejdere bliver inviteret ind i arbejdsgrupper ift. de aftalte indsatsområder. Det bliver en plan uden slutdato. Det skal besluttes, hvordan formidling af planen skal være fremover i centret. Trine Juel spørger til, hvad status på høringssvarene er, og det notat som skulle være lavet i den forbindelse, dette afklarer Felix Venndt og så sendes der en tilbagemelding ud vedr. dette.
6. **Fremlæggelse af arbejdsgruppens arbejde vedr. rekrutterings- og kompetencestrategi på socialområdet (orientering – 10 min.).** Trine Juel oplyser, at arbejdsgruppens arbejde vedr. rekrutterings- og kompetencestrategien nu er færdigt, og det er der kommet to dokumenter ud af. Et dokument med medarbejdernes svar på, hvad der giver dem arbejdsglæde mm., samt en skabelon til exit-samtaler, som ledere/medarbejdere kan bruge ved ansattes afgang. Det overvejes at lave et fakta ark om Center for Psykiatri og Socialt Udsatte, bl.a. med hvor mange afdelinger, ledere og medarbejdere organisationen indeholder. Felix Venndt indkalder Tine Horn ift. dette. Kaj Larsen fremsætter det forslag at få unge ansattes perspektiver frem ift., hvad de vægter højt på en arbejdsplads, og hvad der giver dem arbejdsglæde. Derudover kan man også lade sig inspirere af det private arbejdsmarked, og hvad de gør for at rekruttere og skabe arbejdsglæde hos deres ansatte. Carsten Jensen oplyser, at det også er vigtigt at huske på fastholdelsesdelen, når det bliver svært at rekruttere, herunder at sikre de ældre gode forhold fx i form af seniorordningerne, så de oplever det attraktivt at fortsætte længere på arbejdsmarkedet.
7. **Opfølgning på arbejdsgruppens arbejde vedr. sociale medier og adfærd (orientering v. Carsten Jensen og Else Kjær – 10 min.)** Else Kjær, Tina Arent og Carsten Jensen har arbejdet på at lave en retningslinje vedr. sociale medier og adfærd. Carsten oplyser, at de i retningslinjen har lagt sig tæt op ad Randers Kommunes generelle retningslinjer og valgt ikke at være formanende, men mere vejledende. Amanda Hosie nævner, at man gerne må være medlem af yderligergående grupper, men det handler om, hvad man ytrer og ens adfærd. Tine Horn følger op på, hvordan det præcist forholder sig, og så rettes det til efterfølgende, inden retningslinjen endeligt kan godkendes.
8. **Opfølgning på arbejdsgruppen vedr. krænkelser, mobning og chikane (orientering v. Else Kjær – 10 min).** Trine Juel, Ina Bang og Else Kjær har kigget på retningslinjen aftalt i MED vedr. krænkende handleringer og vold, og har herefter med afsæt i bekendtgørelse om psykisk arbejdsmiljø aftalt med Tine Horn, at der udarbejdes to retningslinjer. På LOM udarbejdes retningslinje vedr. krænkende handlinger, herunder mobning og seksuel chikane og på de lokale medudvalg udarbejdes en retningslinje vedr. arbejdsrelateret vold. På næste LOM vil den nye retningslinje vedr. krænkende handlinger, herunder mobning og seksuel chikane være klar til at blive drøftet.
9. **Stresspolitik (regodkendelse og drøftelse – 5 min).** Tine Horn synes, at stresspolitikken er blevet rigtig god, selvom den er lidt lang, og den har nu fået inkorporeret actioncard-delen. Britt Bertelsen har en tilbagemelding fra hendes LMU om, at flere synes den er for lang. Else Kjær oplyser, at det ligger ens lokale LMU frit for at lave en pixi-udgave, hvor man fx kunne klippe delen vedr. actioncard ud.
10. **APV-handleplaner (orientering v. Tine Horn – 5 min.).** Tine Horn orienterer om, at APVén er afsluttet, og man på alle arbejdspladser er ved at lave handleplaner, som skal være færdige i uge 15. Når Tine Horn kigger ud over hele centret, ser trivslen overvejende fin ud, der er nogle udsving, og det arbejdes der med. Der er blevet gjort et godt stykke arbejde på at finde nogle relevante temaer i TRIO-grupperne. Det skal der arbejdes videre med i ledergruppen, og så løftes det ind i LOM til sommer.
11. **Temadrøftelse – Hvad er sundhed ift. arbejdet og hvad er vigtigt for den mentale og fysiske sundhed (gruppedrøftelse – 30 min.).**

**Udpluk af udsagn fra grupperne:** Supervision og sparring er vigtigt for sundheden. Høj social kapital på arbejdspladsen, betyder at man bedre kan klare at være i et presset arbejde. Det, at man kan lide sine kollegaer og en ledelse, som synes det er vigtigt at prioritere en sommerfest og en julefrokost. Frihed under ansvar giver sundhed. Gåture i pausen og luft til hjernen. Bruttolønsordninger, som sikrer billigere fitnessordninger også gerne for de ansatte, der kommer langvejs fra. Falck Healthcare lignende ordninger, som forebygger arbejdsskader. Tilbud om massage, kiropraktor og fysioterapi kunne også være ønskværdigt. Husk at det er muligt at bruge fitness og NADA, nu hvor vi er et samlet center.

1. **Opgave og materiale vedr. afbureaukratiseringsproces (orientering og gruppedrøftelse - 30 min.)** Tine Horn orienterer om, at Byrådet har besluttet, at der skal være en afbureaukratiseringsproces og ligges på regelforenklinger, så der bliver mere tid til kerneopgaven. **Her er et udpluk fra gruppedrøftelserne:** Anbefaling om ikke at lave interne møder om fredagen. Sæt varigheden af møderne ned til 45 min. Vær opmærksom på tidsrøvere og uhensigtsmæssige afbrydelser. Corona gjorde, at vi var mere effektive online, kunne man med fordel prioritere at holde nogle møder online. At stå op til møder kan også korte tiden ned på møder. Dokumentation kan der også strammes op på, så vi ikke bruger så meget tid på det. Man kan ringe til borgeren, og i nogle tilfælde klare rådgivningen eller samtalen på den vis. Skabeloner med fortrykte temaer, obs på ikke at være for mange medarbejdere i et lokale, da det kan være forstyrrende og ødelæggende for effektiviteten. Obs på i Myndighed ikke at VUM 2.0 kan opleves som overdokumentation ved lavt støttebehov, aktuelt laver sagsbehandlere samme dokumentation om det er ved et lavt støttebehov eller botilbud.
2. **Orientering om økonomien (orientering – 5 min.).** Tine Horn orienterer om, at der i centret er et underskud på 3 mio. på myndighedsområdet, herunder paragraf 110, da der er brugt 8 mio. mere på 110 området. Men udføredelen går i nul.
3. **Orientering om sygefravær (orientering – 5 min.)** Tine Horn har ikke de seneste tal, men sygefraværet skulle fortsat være stigende.
4. **Evt.**